Oikeusministeriö

Viite Lausuntopyyntönne OM 21/41/2015

**FINGRID OYJ:N LAUSUNTO LUNASTUSLAINSÄÄDÄNNÖN UUDISTAMISTARPEESTA LAADITUSTA ARVIOSTA**

Oikeusministeriö on pyytänyt lausuntoa Lunastuslainsäädännön muuttamistarpeesta laaditusta arviosta.

Fingrid Oyj on valtakunnallinen kantaverkkoyhtiö, joka vastaa Suomen sähköjärjestelmän toimivuudesta sähkömarkkinalain perusteella sille myönnetyn sähköverkkoluvan ehtojen mukaisesti. Kantaverkkoyhtiöllä on sähkömarkkinalaissa määritelty verkon kehittämis- ja liittämisvelvollisuus. Yhtiön on hoidettava sähkömarkkinalain edellyttämät velvoitteet pitkäjänteisesti siten, että kantaverkko on käyttövarma ja siirtokyvyltään riittävä.

Fingrid Oyj:n kantaverkon voimajohdot ovat maankäyttö- ja rakennuslain (132/1999) 22 § tarkoittamia voimajohtoja, joilla on energiaverkon kannalta kansainvälinen tai laajempi kuin maakunnallinen merkitys.

**Arviomuistio**

Fingrid toteaa, että laaditussa muistíossa on hyvää se, esittämiämme muutosehdotuksia on otettu huomioon. Ehdotuksissamme ei ole haluttu ottaa kantaa korvauskäytännön muutostarpeeseen, vaan lunastusmenettelyn sujuvoittamiseen. Fingrid hankkii lunastamalla pysyvän käyttöoikeuden voimajohtojen johtoalueeseen. Käyttöoikeuden perusteella yhtiöllä on oikeus mm. johtoalueen käyttöön, rakentamisen rajoittamiseen, johtoaukean raivaukseen ja ylipitkien reunavyöhykepuiden käsittelyyn. Fingrid on luullaksemme nykypäivänä lunastusmenettelyn suurin ja säännöllinen käyttäjä ja siksi on tärkeää, että menettely on sujuvaa ja tarkoituksenmukaista lunastusrelaation kaikille osapuolille. Siksi haluamme aiemmin esitettyä ehdotustamme osittain kerraten lausua seuraavaa:

Kohta 7.2. Lunastuslupa-asiasta tiedottaminen

Fingrid käyttää lunastusmenettelyssä molempia lunastuslain mukaisia tiedottamistapoja riippuen hankkeen luonteesta. Kun uusimme vanhoja 110 kV (kilovoltin) voimajohtoja ja haluamme sen myötä päivittää johtoalueen käyttöoikeuden vastaamaan uusittavan johdon edellyttämiä olosuhteita, sovellamme kuulemisessa lunastuslain 9 §:n 4 momenttia. Kuulemiskokouksesta annetaan tieto siten kuin kunnalliset ilmoitukset kunnassa julkaistaan, useimmiten pelkillä kuulutuksilla. Fingrid on käyttänyt tässä tapauksessa vapaaehtoisesti vielä ylimääräistä tiedoksiantotapaa, kutsun lähettämistä tavallisella postikirjeellä.

Kun uusi johto rakennetaan uuteen paikkaan tai kun vanha 110 kV johto uusitaan korkeammalla jännitetasolla 220 tai 400 kV, käytämme lunastusmenettelyssä ennakkosopimusmenettelyä (LunL 8 §:n 1 momentti). Tässä tapauksessa tieto ja lausuntopyyntö osoitetaan vain niille asianosaisille, jotka eivät ole tehneet ennakkosopimusta. Tällöin noudatetaan tiedottamisessa lunastuslain 9 §;n 1 momenttia, jonka mukaan niin lausuntopyynnöt kuin päätöksestä tiedottaminen asianosaisille on tehtävä todisteellisena tiedoksiantona eli saantitodistuksin tai haastemiehen välityksellä. Ottaen huomioon postin kulun varmuuden ei näin laaja todisteellisen tiedoksiannon käyttö ole perusteltua edes asianosaisten oikeusturvan kannalta.

Lunastuslupahakemuksien kuulemiseen liittyvät ongelmat kulminoituvat henkilöihin, jotka ovat passiivisia tai haluavat hidastuttaa prosessia pakenemalla jopa haastemiestä. Henkilöt, jotka haluavat lausua hakemuksesta kuulemisen yhteydessä hakevat postista heille osoitetut kirjeet ja myös käyttävät lainmukaista oikeuttaan. Hakijalle tuottavat ongelmia ne henkilöt, jotka välttelevät tiedoksisaamista ja, jotka hankalimmillaan asuvat ulkomailla. Tällaiset henkilöt myös valittavat lupapäätöksestä muodollisin perustein väittäen, ettei heitä ole kuultu. Tästä aiheutuu hankkeelle, jota varten lunastus on tarkoitus toimeenpanna, huomattavia lisäkustannuksia ja viivästyksiä. Tiedoksisaamista välttelevien henkilöiden osalta tulisi lunastuslakiin saada niin kuulemisesta kuin lupapäätöksestä tiedottamisesta sellainen säännös, mikä ei edellytä todisteellisuutta.

Arviossa on todettu, ettei kahden erilaisen tiedottamismenettelyn käyttöönottamiselle sinänsä ole esteitä, mutta menettelyn selkeyttä järjestely ei edistäisi. Tältä osin arviossa unohdetaan, että lunastuslain 9 §:n 4. momentin mukaisissa hankkeissa on tosiasiallisesti nyt jo mahdollisuus käyttää kahta vaihtoehtoista tiedottamismenettelyä. Se, että edellä mainituissa hankkeissa voitaisiin lupahakemuksesta kuulla ja päätös saattaa tiedoksi tavallisena tiedoksiantona, ei lisäisi tiedoksiantomenettelyjen määrää eikä heikentäisi lain tai kuulemismenettelyn selkeyttä. Syvällisesti luovuttajan oikeusasemaan puuttuva omistusoikeudella tapahtuva lunastaminen säilyisi menettelynä edelleen todisteellisen tiedoksiannon piirissä, mikä on myös Fingridin näkemyksen mukaan perusteltua.

Lunastuslaki on tiedoksiantamisen osalta hyvin jäykkä. Luovuttajaa on kuultava todisteellisesti, vaikka hän olisi passiivinen tai pakoilisi kuulemista. Hallintolaissa (434/2003) vastaava sääntely lain 10. luvussa on laadittu ottamalla eri tarpeet, kuten tiedottaminen ulkomaille, sijaistiedoksianto ja yleistiedoksianto kokonaisvaltaisesti huomioon. Nämä säännökset puuttuvat lunastuslaista kokonaan.

**Fingrid Oyj:n ehdotus:** Lunastuslaki on muutettava sillä tavoin, että lunastuslain 9 §:n 4. momentin mukaisissa hankkeissa voisi lunastuslain 9 §:n 1 momentin mukainen tiedoksianto tapahtua tavallisena tiedoksiantona. Lunastuslakiin tulisi kuulemis- ja tiedoksiantomenettelyjen erityistapausten osalta ottaa myös yleinen viittaussäännös hallintolakiin.

5. Tarpeettoman lunastamalla hankitun käyttöoikeuden lakkauttaminen

Lunastamalla hankittu käyttöoikeus voidaan tarpeettomana lakkauttaa 72 b §:n mukaisesti. Lakkauttamista voi hakea oikeuden tai rajoituksen kohteena olevan omaisuuden omistaja tai lunastuksen hakija.

Tilanteessa, jossa käyttöoikeuden nojalla rakennettu rakenne esim. voimajohto on purettu ja käyttöoikeuden haltija on lakannut olemasta, ei välttämättä löydy sellaista tahoa, joka hakisi käyttöoikeuden lakkauttamista. Maanmittauslaitoksella viran puolesta tulisi olla mahdollisuus lakkauttaa päätöksellään ilmeisen tarpeeton käyttöoikeus ja poistaa näin kiinteistörekisteristä maankäytön suunnittelua haittaava epäselvyys.

**Fingrid Oyj:n ehdotus:** Lunastuslakia on muutettava siten, että Maanmittauslaitoksella on viran puolesta mahdollisuus lakkauttaa ilmeisen tarpeeton käyttöoikeus, mikäli käyttöoikeuden haltija ei ole tiedossa.

Helsingissä 2. päivänä syyskuuta 2016

Fingrid Oyj
Maankäyttö- ja ympäristö

Ilkka Alm
maankäyttöpäällikkö